### Resumé

DGI-Huset Vejle har fremsendt en årsrapport med beretning og regnskab for 2023 til godkendelse. Regnskabet viser et overskud på 2.596.121 kr. før skat.

### Sagsfremstilling

Den Almennyttige Erhvervsdrivende Fond DGI-Huset Vejle blev stiftet den 1. juni 2008 af DGI-huse- og haller. Vejle Kommune er tilsynsmyndighed for fonden.
Årsrapporten for fonden DGI-Huset Vejle for 2023 er vedlagt som bilag. Revisionsfirmaet BDO har revideret regnskabet, og revisionen har ikke givet anledning til forbehold.

Revisionsfirmaet BDO konkluderer, at regnskabet giver et retvisende billede af fondens aktiver, passiver og finansielle stilling per 31. december 2023 samt, at resultatet af fondens aktiviteter for regnskabsåret 2023 er i overensstemmelse med årsregnskabsloven.

Resultatet i 2023 før skat og finansielle poster udgør et overskud på 2.596.121 kr. mod et underskud på 455.612 kr. i 2022.

#### Administrativ tilføjelse indsat den 5. september 2024:

En tidligere version af årsrapporten omtalte DGI Huset Vejle som ”solgt” af Vejle Kommune til DGI. Det er ikke korrekt og ændret i nærværende modtaget årsrapport, der er vedlagt som bilag til Byrådets behandling af sagen.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 18. juni 2024, punkt 83:

at regnskabet for DGI Huset Vejle godkendes.

#### Beslutning fra Kultur- og Idrætsudvalget, den 18. juni 2024, punkt 83:

Anbefales.

#### Beslutning fra Økonomiudvalget, den 5. august 2024, punkt 190:

Anbefales.

Jonathan Christensen deltog ikke i behandlingen af punktet.

Fraværende: Allan Holst.

### Beslutning

Godkendt.